
A vaddisznók szociális interakcióinak vizsgálata etetés közben, szabadterületen és vaddisznós kertben

Napjainkban egyre nő a nagy terítékű vaddisznó vadászatok iránti igény. Ezt szabadterületen azonban nehezebb biztosítani, így a vaddisznós kertet üzemeltetők érdekeltek abban, hogy nagy számban tartsák és „tenyésszék” a vaddisznókat zárt körülmények között. Egy zárt kertben a források végesek, ami növeli az egyedek közötti kompetíciót (táplálék, búvóhely stb.), ez pedig szociális stresszt, agressziót válthat ki.
A vizsgálat során célom az volt, hogy rávilágítsak a vaddisznó zárttéri tartása során fellépő viselkedésbeli változásokra. A vizsgálatokat a Pilisi Parkerdő Zrt Pilisszentkereszti Erdészet és a Pilisvölgye Vadásztársaság területén végeztem.
A felvételeken található egyedek viselkedése külön-külön, meghatározott viselkedéselemek szerint lettek kódolva. A viselkedési formák: domináns, szubmisszív, és semleges. Így megkaptam a különböző magatartásformák egyedenkénti időtartamát, gyakoriságát.
Nem volt kimutatható kapcsolat a táplálkozással eltöltött idő és a konda mérete, valamint a szociális interakciók száma és a konda mérete között. A szociális interakciók számát tekintve szabadterületen szignifikánsan kevesebb volt. A legerősebb szubmisszív elem, a menekülés gyakorisága szignifikánsan több volt kertben. Pozitív korreláció volt a szociális interakciókkal eltöltött idő és a kondában lévő adult egyedek száma, valamint a kondában lévő kocák száma között szabadterületen.
Megvizsgálva a kocák és a kanok táplálkozással és szociális interakciókkal eltöltött idejét szabadterületen és kertben, nem mutatható ki szignifikáns különbség. A kocák töltötték a legtöbb időt szociális interakciókkal (kertben közel kétszer annyit). Ugyanezt megvizsgálva malacok esetén azonban mindkét esetben kimutatható a különbség. A kertben a malacok szignifikánsan kevesebb időt töltöttek táplálkozással, viszont szignifikánsan több időt töltöttek szociális interakciókkal, mint szabad területen. Az eredmények kicsi, de lényeges különbségre világítottak rá, magyarázhatják a malacok nagyobb elhullási arányát a kertben.
A vizsgálat eredményeit figyelembe véve, érdemes lenne a vaddisznós kertben több etetőhelyet is kialakítani (külön etetőket a malacoknak), és azokat jobban kihasználni (mind időben, mind etetési módokban). Továbbá a befogott malacokat érdemes lenne először falkásítani, és csak ezt követően áthelyezni a vadászkertbe. Ugyanis az eredmények arra utalnak, hogy vaddisznós kertben a nagyobb sűrűség szociális stresszt okozhat, ami elsősorban a malacokat érinti hátrányosan.



